Dennis Flydtkjær (DD), 2026-01-16:
Som nævnt handler lovforslaget om to ting.
Den ene ting er en styrkelse Tilsynet med Efterretningstjenesterne, og til sidst er der så en mindre del, der handler om, at man giver mulighed for at give et påbud til teleselskaberne, for at de skal kunne hjælpe med at indsamle data og lave den her overvågning.
For Danmarksdemokraterne er det – og det tror jeg også det er for os alle sammen – vigtigt, at vi har efterretningstjenesterne.
Det er en naturlig del i forhold til at kunne indsamle oplysninger, så vi kan undgå, at der kommer et terrorangreb eller noget andet, men det er jo også klart, at efterretningstjenesterne er nødt til at kunne fungere i det skjulte og i det fortrolige, og det gør jo selvfølgelig også, at der skal være nogle gode rammer for, at de kan arbejde.
Men det hele er jo også sådan en tosidet sag.
For danskerne skal jo på den anden side også kunne have tillid til, at der faktisk er nogle kontrolmekanismer, og at der er nogle, der kan holde øje med, at efterretningstjenesterne overholder reglerne, og at de f.eks. ikke bare masseovervåger danskerne.
Det må Forsvarets Efterretningstjeneste jo heller ikke gøre, fordi det netop er en udenrigstjeneste.
Så det er jo den balance, som vi som lovgivere hele tiden er nødt til have for øje, og jeg synes umiddelbart, at det virker, som om den er god.
For det, der er baggrunden for det her forslag, er jo, at der er kommet en dom fra Den Europæiske Menneskerettighedsdomstol, som pålægger os at gøre nogle ting, som faktisk gør, at der kommer en bedre kontrol.
Der kommer jo bl.a. det her Efterretningsnævn, og der kommer et Nævn for Indsigtsrettigheder, og der kommer så også en styrkelse af de muligheder, som Tilsynet med Efterretningstjenesterne har.
Jeg vil ikke dykke ned i alle de ting, men jeg vil bare lige nævne nogle af dem, som jeg, da jeg læste lovforslaget, har haft lidt fokus på.
Der er som sagt bl.a. det her Efterretningsnævn, som jeg synes er en god ting.
For det sikrer, at der er en forudgående kontrol, inden man sætter en overvågning i gang, altså at man skal godkende de her bulkindhentninger, som det hedder.
Så det er sådan set et godt forslag.
Det er meningen, at det skal være en uafhængig instans, men at det skal være serviceret af Forsvarsministeriet, og der har vi nogle ting, som vi godt vil have lidt fokus på i forbindelse med udvalgsbehandlingen.
For det er måske ikke så hensigtsmæssigt, at det, hvis man skal være en uafhængig instans, så er Forsvarsministeriet, der har sekretariatsbetjeningen.
Der vil vi gerne foreslå, at det ændres til, at det er det samme sekretariat, som også servicerer Tilsynet med Efterretningstjenesterne og det her nye Nævn for Indsigtsrettigheder, altså at der simpelt hen burde være den samme sekretariatsbetjening.
For så er der jo sådan en naturlig sammenkobling mellem dem, altså at dem, som godkender overvågningen, samarbejder med dem, som skal kontrollere, om det så også er det, der er blevet overvåget.
Så det kunne måske være meget godt, at det er koblet sammen.
Der er også en masse ting, som styrker Tilsynet med Efterretningstjenesterne, og det synes vi da er fornuftigt.
Der er måske en enkelt ting, som vi gerne vil dykke lidt ned i, og det er ikke nødvendigvis, fordi vi er modstandere af det.
Men vi har bemærket, at man i Danmark må opbevare dataene i 15 år, mens jeg kan læse mig til, at det i Sverige og i Storbritannien er 2 år, og jeg er ikke sikker på, at vi skal ned på 2 år.
Men 15 år virker som rigtig lang tid, i forhold til hvad man gør i andre lande.
Så det kunne være godt at høre, om ministeren måske bare har haft nogle overvejelser om, hvorfor vi er landet så langt væk fra de andre lande, og det kan også være som noget skriftligt i udvalgsarbejdet, hvis man ikke kan svare på det i dag.
Så vil jeg også gerne have lidt fokus på, hvordan vi sikrer, at man ikke videregiver oplysninger om danskerne til udlandet.
Der er jo regler for, hvordan de danske efterretningstjenester ikke må søge på danske data, men hvis vi så må udlevere de her rådata til andre lande, så har de jo fået alle dataene om danskerne.
Så hvordan sikrer vi, at vi ikke sidder og udleverer en masse data om danskerne, så de kan bruge dem?
Så vi er ikke hundrede procent afklarede i forhold til det.
Jeg er jo sådan grundlæggende positiv, fordi der også er en række positive ting i det.
Men vi har som sagt en række spørgsmål til lovforslaget og nogle ting, som vi godt kunne tænke os at få fokus på og ikke mindst få ændret det med sekretariatsbetjeningen.
Det skulle være ordene.